Spieth eindig titeldroogte van 1 351 dae | Netwerk24
Spieth eindig titeldroogte van 1 351 dae
Die Amerikaanse gholfspeler Jordan Spieth (27) is ná byna vier segelose jare terug in die wenkampie.
Jordan Spieth is 'n verligte gholfspeler. Foto: Getty Images
Die destydse wonderkind het in 2013 as 19-jarige sy eerste PGA-titel gewen. Spieth het twee jaar later by die Meesters geseëvier – die eerste van sy drie majors – maar hy kon sedert die Britse Ope in 2017 nie weer 'n trofee inpalm nie.
Sondag het sake egter vir hom verander toe hy sy landgenoot Charley Hoffman met twee houe uitstof vir die Valero Texas-ope-titel by die TPC San Antonio-baan.
1,351 days later ... @JordanSpieth is a winner again @ValeroTxOpen. ??
"Ek het baie taai dae op hierdie pad beleef. Daar was mense in my hoekie wat aanhou in my glo het, al het ek soms 'n bietjie geloof in myself verloor," sê Spieth.
"Ek voel eenvoudig baie dankbaar teenoor diegene wat my soort van gehelp het om weer hier uit te kom."
Die wen kan waardevolle momentum aan die wenner van 12 PGA-titels bied voordat hy vandeesweek na Augusta vir die Meesters reis.
"Ek het nogal baie om aan te skaaf, so dit is eintlik taamlik maklik vir my om te fokus en skouer aan die wiel te sit vir die week wat kom," sê hy.